b'\n_START_ARTICLE_\nCalico Light Weapons Systems\n_START_SECTION_\nIstorija\n_START_PARAGRAPH_\nKompanija, tada California Instrument Company, buvo \xc4\xafkurta 1982 m. Beikersfilde (Bakersfield, Kalifornija). Tada kompanija projektavo ir gamino instrumentus naftos pramonei. Kompanija tur\xc4\x97jo gerus metalo apdirbimo ir in\xc5\xbeinerijos specialistus bei \xc4\xafrang\xc4\x85, tad 1985 m. gegu\xc5\xbe\xc4\x99 suk\xc5\xabr\xc4\x97 naujovi\xc5\xa1k\xc4\x85 \xc5\xa1aunam\xc5\xb3j\xc5\xb3 ginkl\xc5\xb3 d\xc4\x97tuvi\xc5\xb3 variant\xc4\x85 - sraigtines d\xc4\x97tuves. Tada buvo i\xc5\xa1bandytos pirmosios 100 \xc5\xa1ovini\xc5\xb3 talpos sraigtin\xc4\x97s d\xc4\x97tuv\xc4\x97s .22 LR kalibro karabinams. V\xc4\x97liai \xc5\xa1i\xc5\xb3 d\xc4\x97tuvi\xc5\xb3 baz\xc4\x97je buvo sukurta visa \xc5\xa1aunam\xc5\xb3j\xc5\xb3 ginkl\xc5\xb3 \xc5\xa1eima._NEWLINE__NEWLINE_1989 m. bir\xc5\xbeel\xc4\xaf buvo i\xc5\xa1leisti pirmieji 9 mm kalibro ginklai su 50 ir 100 \xc5\xa1ovini\xc5\xb3 sraigtin\xc4\x97mis (\xe2\x80\x9edvigubos spiral\xc4\x97s\xe2\x80\x9c) d\xc4\x97tuv\xc4\x97mis._NEWLINE_1990 m. kompanija buvo parduota, bet liko \xc4\xafsik\xc5\xabrusi Beikersfilde. 1991 m. kompanija buvo v\xc4\x97l parduota vienam i\xc5\xa1 d\xc4\x97tuvi\xc5\xb3 konstruktori\xc5\xb3. 1998 m. kompanijos veikla buvo perkelta \xc4\xaf Sparks\xc4\x85 (Sparks, Nevada), kur iki tol buvo gaminamos atsargin\xc4\x97s ginkl\xc5\xb3 dalys._NEWLINE_1994 m. Calico produkcijos pardavimai smarkiai suma\xc5\xbe\xc4\x97jo, nes \xc4\xafsigaliojo Federalinis \xc5\xa1turmo ginkl\xc5\xb3 draudimas (angl. Federal assault weapons ban), apriboj\xc4\x99s naujai gaminam\xc5\xb3 civili\xc5\xb3 ginkl\xc5\xb3 d\xc4\x97tuvi\xc5\xb3 talp\xc4\x85 10 \xc5\xa1ovini\xc5\xb3. 2004 m. \xc5\xa1io draudimo galiojimas baig\xc4\x97si (\xc4\xafstatymas buvo priimtas de\xc5\xa1im\xc4\x8diai met\xc5\xb3), ir Calico v\xc4\x97l \xc4\x97m\xc4\x97 gaminti ginklus._NEWLINE_2006 m. Calico v\xc4\x97l buvo parduota ir perkelta \xc4\xaf Hilsbor\xc4\x85 (Hillsboro, Oregonas), kur sutelkta visa kompanijos \xc5\xa1aunam\xc5\xb3j\xc5\xb3 ginkl\xc5\xb3 gamyba._NEWLINE_Calico yra vienas did\xc5\xbeiausi\xc5\xb3 ginkl\xc5\xb3 gamintoj\xc5\xb3, gaminan\xc4\x8di\xc5\xb3 didel\xc4\x97s talpos (50 ir 100 \xc5\xa1ovini\xc5\xb3) d\xc4\x97tuves automatiniams ir savitaisiams ginklams.\n_START_SECTION_\nPanaudojimas\n_START_PARAGRAPH_\nCalico ginklai kartais panaudojami filmuojant \xc4\xafvairius filmus, ypa\xc4\x8d fantastinius, nes jie ne tik patikimi, efektyv\xc5\xabs, bet ir atrodo futuristi\xc5\xa1kai._NEWLINE_1999 m. vasar\xc4\xaf Bruklino Federalinis apygardos teismas pri\xc4\x97m\xc4\x97 nutart\xc4\xaf, kad Calico (ir dar 5 ginkl\xc5\xb3 gamintojai) neatsarg\xc5\xabs savo rinkodaros ir platinimo veikloje, d\xc4\x97l ko jie prisid\xc4\x97jo prie nelegalaus ginkl\xc5\xb3 gabenimo \xc4\xaf Niujorko valstij\xc4\x85. Calico reklamos pabr\xc4\x97\xc5\xbeia kompanijos ginkl\xc5\xb3 d\xc4\x97tuvi\xc5\xb3 talp\xc4\x85, ginkl\xc5\xb3 patvarum\xc4\x85 ir ugnies gali\xc4\x85. Kompanija taip pat pabr\xc4\x97\xc5\xbeia, kad jos ginklai, atseit, tinka sportiniam \xc5\xa1audymui.\n_START_SECTION_\nGaminiai\n_START_PARAGRAPH_\nCLWS gamina eil\xc4\x99 pistolet\xc5\xb3 ir and pistoletinio kalibro karabin\xc5\xb3. Calico \xc5\xa1aunamieji ginklai pasi\xc5\xbeymi cilindro formos sraigtin\xc4\x97mis 50 ar 100 \xc5\xa1ovini\xc5\xb3 talpos d\xc4\x97tuv\xc4\x97mis, tvirtinamomis prie ginklo vir\xc5\xa1aus. T\xc5\xabtel\xc4\x97s i\xc5\xa1metamos pro ang\xc4\x85 ginklo apa\xc4\x8dioje, kur galima gan patogiai pritaisyti t\xc5\xabteli\xc5\xb3 gaudykl\xc4\x99._NEWLINE_Calico 9\xc2\xa0mm pistoletai, karabinai ir pistoletai kulkosvaid\xc5\xbeiai naudoja tok\xc4\xaf pat\xc4\xaf spynos princip\xc4\x85 (roller-delayed blowback) kaip ir Heckler & Koch kompanija savo \xc5\xa1auli\xc5\xb3 ginkluose._NEWLINE_2012 m. SHOT Show parodoje Calico pademonstravo 12 kalibro lygiavamzd\xc5\xbeio \xc5\xa1autuvo prototip\xc4\x85 su vir\xc5\xa1utine sraigtine d\xc4\x97tuve.'